רון שובל (פסיכולוג)

רון (רוני) שובל (סובול) (Shouval; 14 באוגוסט 1922 — 19 ביוני 2013) היה פסיכולוג ישראלי, שכיהן כפסיכולוג הצבאי הראשי בצה"ל, כראש החוג לפסיכולוגיה באוניברסיטת תל אביב וכפרופסור לפסיכולוגיה בה ובאוניברסיטת בר-אילן, ממייסדי הסתדרות הפסיכולוגים בישראל והיו"ר שלה ושל מועצת הפסיכולוגים בישראל.

==ביוגרפיה==
שובל נולד בשנת 1922 ביוהנסבורג שבדרום אפריקה. מוסמך אוניברסיטת ויטווטרסראנד שבעירו. שירת בשנים 1942-1947 בצבא דרום אפריקה, שם עסק בין השאר במבחני מיון פסיכולוגיים לטייסים. 

בשנת 1947 עלה לארץ ישראל דרך מרסיי שבצרפת, שם שהה לצד ילדים ניצולי השואה שהמתינו לאנייה, דבר שהשפיע על פועלו בתחום הפסיכולוגיה בהמשך. ב-1948 התגייס לחיל האוויר בצה"ל, והחל לפתח את תחום מבחני המיון לצה"ל ולקצונה, תוך שימוש במבחנים ובידע שרכש בצבא דרום אפריקה. כיהן כראש מדור המחקר הפסיכולוגי ביחידה לפסיכולוגיה צבאית בצה"ל. בשנת 1952 יצא להשתלם באוניברסיטת קנזס שבארצות הברית. בשנת 1957 קיבל ממנה תואר דוקטור, וב-1958 שימש בה כמרצה לפסיכולוגיה. ב-1959 שב ארצה לכהן בתפקיד הפסיכולוג הצבאי הראשי. במסגרת תפקידו תרם בין היתר לפיתוח מבחני מיון לקורס טיס ולקורס קצינים בצה"ל, וכן להקמת מערך חוליות הפסיכולוגים בשדה (חפ"ש) הפרוש ביחידות צה"ל.

משנת 1962 שימש בנוסף כמרצה בכיר לפסיכולוגיה באוניברסיטת בר-אילן.
בסוף שנת 1966, לאחר שחרורו, החליף את פרופ' הנס קרייטלר כראש החוג לפסיכולוגיה באוניברסיטת תל אביב ועמד בראשו בשנות השישים והשבעים. בהמשך הועלה בדרגה בשתי האוניברסיטאות לפרופסור חבר.
בשנים 1979–1980 כיהן כסגן הרקטור באוניברסיטת תל אביב.

במחקריו עסק בין השאר בהתפתחות רגשית בילדות, בהתפתחות חברתית וביחסים משפחתיים בקרב ילדים.

שובל היה ממייסדי הסתדרות הפסיכולוגים בישראל ושימש מספר שנים כיו"ר שלה. בנוסף כיהן כיו"ר מועצת הפסיכולוגים בישראל.
כמו כן היה פעיל בארגון "שלום עכשיו".

== חיים אישיים ==
שובל התגורר בשכונת צהלה בתל אביב. היה נשוי לפייגי שובל, פסיכולוגית קלינית, ואב לארבעה. חתנו הוא פרופ' גבי שפלר. שובל פטר ביוני 2013, סמוך למלאת לו 91. נקבר בבית העלמין ירקון.

==ממאמריו (מקבץ חלקי)==
* [http://aleph.haifa.ac.il/F/E1P242G7IBPXXXXP59MVIFUF53C5P7FVLLIMCTJEKF7YLRYQMB-08536?func=find-acc&acc_sequence=005625364 מקבץ מבחנים פסיכולוגיים שחיבר רון שובל], בקטלוג ספריית אוניברסיטת חיפה
<div class="mw-content-ltr">
*Hana Shavit, Ron Shouval (1980), [http://www.sciencedirect.com/science/article/pii/0022103180900487 Self-esteem and cognitive consistency effects on self-other evaluation]. Journal of Experimental Social Psychology, 16(5), pp 417–425
* Aaron Rabinowitz, Ron Shouval (1977), [http://www.sciencedirect.com/science/article/pii/0092656677900150# Fantasy as a medium for the reduction of trait versus state aggression]. Journal of Research in Personality, 11(2), pp 180–190
* Ron Shouval, Sophie Kav Venaki, Urie Bronfenbrenner, Edward C. Devereux, Elizabeth Kiely, (1975), [http://psycnet.apa.org/journals/psp/32/3/477/ Anomalous reactions to social pressure of Israeli and Soviet children raised in family versus collective settings]. Journal of Personality and Social Psychology, 32(3), pp 477-489
* Edward C. Devereux, Ron Shouval, Urie Bronfenbrenner, Robert R. Rodgers, Sophie Kav-Venaki, Elizabeth Kiely and Esther Karson (1974), [http://www.jstor.org/discover/10.2307/1127945?uid=3738240&uid=2&uid=4&sid=21102436073207 Socialization Practices of Parents, Teachers, and Peers in Israel: The Kibbutz versus the City]. Child Development, 45(2), pp. 269-281
</div>

==לקריאה נוספת==
<div class="mw-content-ltr">
* 'Shouval, Ron,' in: International Directory of Psychologists, 1980, p. 355.
</div>

==קישורים חיצוניים==
* 
* 

==הערות שוליים==

קטגוריה:אישים הקבורים בבית הקברות ירקון
קטגוריה:חברי שלום עכשיו
קטגוריה:סגל אוניברסיטת בר-אילן: פסיכולוגיה
קטגוריה:סגל אוניברסיטת תל אביב: פסיכולוגיה
קטגוריה:בוגרי אוניברסיטת קנזס
קטגוריה:ישראלים ילידי דרום אפריקה
קטגוריה:עולים לאחר מלחמת העולם השנייה
קטגוריה:פסיכולוגים ישראלים
קטגוריה:קציני צה"ל
קטגוריה:בוגרי אוניברסיטת ויטווטרסראנד
קטגוריה:ישראלים שנולדו ב-1922
קטגוריה:ישראלים שנפטרו ב-2013